Opposisiepartye vra parlement moet ontbindFoto: DA/Twitter Opposisiepartye het Maandagmiddag tydens ‘n mediakonferensie gesê hulle wil met die proses begin om die parlement te ontbind. Mmusi Maimane, leier van die DA, Julius Malema, leier van die EFF, Corne Mulder, hoofsweep van die Vryheidsfront Plus, Bantu Holomisa, leier van die UDM, Mosioua Lekota, leier van Cope, Kenneth Meshoe, leier van die ACDP, en Godrich Gardee, hoofsekretaris van die EFF, was by die mediakonferensie teenwoordig. Maimane het gesê leiers van die opposisiepartye het vroeër vergader en ‘n aantal besluite geneem. Hy het gesê die EFF se mosie van wantroue in pres. Jacob Zuma wat vir 22 Februarie geskeduleer is, moet hierdie week nog plaasvind. “Ons kan nie sit en wag vir die ANC se voortgesette beraadslaging wat nêrens heen gaan nie.” Maimane het ‘n beroep op alle Suid-Afrikaners gedoen om op die dag wat die mosie aangehoor word, in hul massas die strate in te vaar en te eis dat Zuma as ‘n saak van dringendheid verwyder word. Die leier het ook versoek dat die parlement ingevolge artikel 50 van die Grondwet ontbind word, aangesien daar in ‘n hof bevind is dat die parlement misluk het in sy taak om Zuma aanspreeklik te hou. Hulle het ook versoek dat volgende jaar se verkiesing vervroeg moet word sodat daar ‘n nuwe mandaat van Suid-Afrikaners verkry kan word. Malema het op sy beurt gesê Baleka Mbete, speaker van die parlement, het nog nie op die EFF se eis gereageer dat die mosie van wantroue vroeër moet plaasvind nie. Hy het gesê die EFF sal ‘n dringende hofaansoek bring indien hulle nie teen Dinsdag om 10:00 terugvoer hieroor gekry het nie. “Ons wil nie hê Cyril moet president wees nie. Cyril is net soos Zuma — hulle is dieselfde. Cyril was deel van die mense wat Zuma se oortredings verdedig en hom gehelp het om die Grondwet te skend.” Volgens Malema is die probleem nie Zuma of Ramaphosa nie maar eerder die ANC. “Die mense van Suid-Afrika kry nou die geleentheid om hierdie keer reg te kies.” Mulder het gesê die ANC se nasionale uitvoerende komitee (NUK) kan nie vir Zuma verwyder nie. “Zuma moet óf uit eie wil bedank óf die parlement moet hom verwyder. As die parlement dit moet doen, dan is of deur middel van ‘n mosie van wantroue of deur hom in ‘n staat van beskuldiging te plaas.” Die NUK vergader tans om oor Zuma se toekoms te besluit.